REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/271-17

6. decembar 2017. godine

B e o g r a d

Z A P I S N I K

23. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 4. DECEMBRA 2017. GODINE

Sednica je počela u 10,05 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Jasmina Obradović, Tijana Davidovac, Žarko Bogatinović, Milija Miletić, Radovan Jančić, Mladen Lukić, Nada Lazić, Milorad Mirčić i prof. dr Miladin Ševarlić, kao i Olivera Ognjanović (zamenik Veroljuba Matića), Ljubinko Rakonjac (zamenik Marjane Maraš) i Vladimir Đurić (zamenik Nenada Božića), zamenici članova Odbora.

Sednici nisu prisustvovali članovi Odbora: Veroljub Matić, Ognjen Pantović, Arpad Fremond, Marjana Maraš, Miroslav Aleksić, Goran Ješić i Nenad Božić.

Sednici su prisustvovali predstavnici Ministarstva finansija: Nenad Mijailović, državni sekretar, Milesa Marjanović, načelnik Odeljenja budžeta i Nada Milojević, viši savetnik; predstavnici Ministarstva poljoprivrede, šumarstva i vodoprivrede: Velimir Stanojević, državni sekretar, Daniela Stojanović, Odeljenje za finansije i Bojan Živković, pomoćnik direktora Uprave za agrarna plaćanja.

Odbor je većinom glasova (12 za, 1 nije glasao) usvojio sledeći

**D n e v n i r e d**

1. Razmatranje Predloga zakona o budžetu Republike Srbije za 2018. godinu, razdeo 24 - Ministarstvo poljoprivrede, šumarstva i vodoprivrede koji je podnela Vlada Republike Srbije (broj 400-3761/17 od 30. novembra 2017. godine);
2. Razno.

Prva tačka dnevnog reda - Razmatranje Predloga zakona o budžetu Republike Srbije za 2018. godinu, razdeo 24 - Ministarstvo poljoprivrede, šumarstva i vodoprivrede koji je podnela Vlada Republike Srbije (broj 400-3761/17 od 30. novembra 2017. godine)

U uvodnim napomenama, Nenad Mijailović predstavio je članovima Odbora izvršenje budžeta za 2017. godinu, prihodnu i rashodnu stranu i naveo da se očekuje da se godina završi sa značajnim suficitom, što je rezultat bolje naplate prihoda (akcize, PDV, uplate dividendi i dr.), a smanjene su i isplate po osnovu kamata. U odnosu na plan, slabije je izvršenje kapitalnih investicija. Rast BDP-a za ovu godinu će iznositi 2%, međugodišnja inflacija 2,8%, strane direktne investicije 2 milijarde evra, stopa nezaposlenosti 13%. On je obrazložio i predloženi budžet za 2018. godinu, ističući da je razvojni. Planirano učešće kapitalnih izdataka u BDP-u za 2018. godinu je 3,6%, a deficit 28,4 milijarde dinara. Rast BDP-a će iznositi 3,5%. Predviđeni budžet za Ministarstvo poljoprivrede, šumarstva i vodoprivrede iznosi 44,1 milijardu dinara, a najznačajnije promene su na poziciji subvencija, koje su uvećane za 1,6 milijardi dinara, a predviđena su i povećanja na poziciji kapitalnih ulaganja u iznosu od 1,9 milijardi dinara.

Predlog zakona o budžetu Republike Srbije za 2018. godinu, razdeo 24, članovima Odbora obrazložio je Velimir Stanojević. Predložena raspoloživa sredstva za 2018. godinu iznose nešto više od 44 milijarde dinara. Subvencije u poljoprivredi iznose 34,3 milijarde dinara. Za podsticaje u poljoprivredi i ruralnom razvoju koji se realizuju preko Uprave za agrarna plaćanja predviđeno je 30,6 milijardi dinara, i to za direktna plaćanja oko 21 milijarda dinara, a za mere ruralnog razvoja 5 milijardi dinara. Subvencije, transferi drugim nivoima vlasti i kapitalni izdaci iznose oko 90% sredstava predloga agrarnog budžeta za 2018. godinu. Najznačajniji kapitalni izdaci za 2018. godinu su: izgradnja i završetak dva objekta za vodosnabdevanje – brana sa akumulacijom „STUBO-ROVNI“ Valjevo i brana sa akumulacijom „ARILjE“ profil „SVRAČKOVO“ Arilje; sredstva zajma fonda za razvoj Abu Dabija, razvoj sistema za navodnjavanje - prva faza; prečišćavanje otpadnih voda i vodosnabdevanje grada Šapca i regionalni sistem vodosnabdevanja Morava; izvođenje radova u oblasti izgradnje i uređenja poljoprivrednog zemljišta – elektrifikacija i zaštita poljoprivrednog zemljišta od elementarnih nepogoda (400 miliona dinara); nabavka ledolomca (300 miliona dinara).

Bojan Živković govorio je o predloženom budžetu koji se odnosi na rad Uprave za agrarna plaćanja i o učešću u realizaciji IPARD fondova. Plan je da se raspišu dva poziva za IPARD program, u decembru ove i maju naredne godine, stim što bi rokovi realizacije za maj bili duži nego za decembar, jer bi poziv u maju obuhvatio prerađivačku industriju (izgradnju silosa, hladnjača, prerada i dr.), a za decembar bi se odnosio na mehanizaciju, traktore i opremu, odnosno investiciju u fizičku imovinu poljoprivrednih gazdinstava. Po njegovim rečima, uvećanim merama ruralnog razvoja obuhvatiće se korisnici koji ne budu ispunjavali uslove za IPARD program, s tim što će se sredstva iz mera ruralnog razvoja vremenom prebacivati na IPARD program kako bi se povećala mogućnost korišćenja IPARD fondova.

Marijan Rističević podsetio je da pravo na apliciranje za IPARD fondove imaju i zemljoradničke zadruge, a za čije se osnivanje izdvajaju značajna sredstva preko kabineta ministra bez portfelja zaduženog za regionalni razvoj i rad javnih preduzeća. Zadruge bi trebalo što češće da učestvuju u zakupu državnog poljoprivrednog zemljišta i da pritom iskoriste sve pogodnosti sistema javnih skladišta i Kompenzacionog fonda, što bi rezultiralo mogućnošću da ispune stroge kriterijume prilikom apliciranja za prerađivačke kapacitete IPARD programa.

U diskusiji su učestvovali narodni poslanici: Marijan Rističević, prof. dr Miladin Ševarlić, Milija Miletić i Ljubinko Rakonjac.

Odbor je većinom glasova (9 za, 1 uzdržan, 1 nije glasao), a na osnovu člana 173. stav 1. Poslovnika Narodne skupštine zaključio da podnese Narodnoj skupštini sledeći

I z v e š t a j

Odbor je u skladu sa članom 173. stav 2 . Poslovnika Narodne skupštine odlučio nakon glasanja da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o budžetu Republike Srbije za 2018. godinu, razdeo 24 - Ministarstvo poljoprivrede, šumarstva i vodoprivrede koji je podnela Vlada.

Za izvestioca Odbora na sednici Odbora za finansije, republički budžet i kontrolu trošenja javnih sredstava određen je Marijan Rističević, predsednik Odbora.

Druga tačka dnevnog reda - Razno

Pod tačkom Razno, nije bilo prijavljenih za raspravu.

Pošto drugih pitanja i predloga nije bilo, sednica je zaključena u 11,30 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević